
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 12 iunie 2012               

PL-x 98/2012                     


AVIZ
asupra 
proiectului de Lege pentru modificarea Legii nr.297/2004 privind piaţa de capital
      În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea Legii nr.297/2004 privind piaţa de capital, trimis cu adresa nr. PL x 98 din 4 mai 2012 şi înregistrat cu nr. 31/289 din 7 mai 2012.
       Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
       Senatul, în calitate de primă Cameră sesizată, a respins proiectul de Lege pentru modificarea Legii nr.297/2004 privind piaţa de capital, în şedinţa din 23 aprilie 2012.      
      Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 12 iunie 2012.
      Proiectul de lege are ca obiect de reglementare modificarea Legii nr.297/2004 privind piaţa de capital, în sensul acordării posibilităţii pieţelor reglementate din România de a fi desemnate platforme de licitaţie a certificatelor de emisii de gaze cu efect de seră în baza procedurii de achiziţie publică comună Comisiei Europene şi statelor membre, în scopul reducerii costurilor de tranzacţionare pentru participanţii locali care licitează certificate de emisii de gaze cu efect de seră.
      Membrii Comisiei au examinat proiectul de lege supus avizării, expunerea de motive şi avizul favorabil al Consiliului Legislativ nr.60 din 23 ianuarie 2012.
      În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative.

     În raport de obiectul şi conţinutul reglementării, proiectul de lege face parte din categoria legilor ordinare. 

       VICEPREŞEDINTE,                                                                SECRETAR,
        Florin IORDACHE                                                      Gabriel ANDRONACHE
Consilier, Ciprian Bucur

